कार्त्तिकमासे आचर्यमाणस्य दीपावलीपर्वणः अङ्गभूतं पर्व अस्ति नरकचतुर्दशी । चतुर्दश्यां प्रातःकाले सर्वेपि अभ्यङ्गस्नानं कुर्वन्ति । एतद्दिने एव श्रीकृष्णः नरकासुरं संहृत्य प्रातः अभ्यङ्गं कृतवान् आसीत् । अनेन स्नानेन नरकान्तकः नारायणः सन्तुष्टः भवति । नरकभीतिः निवार्यते । तद्दिने प्रातःकाले तैले लक्ष्मीः, जले च गङ्गा निवसतः इति । तैलजलयोः उपयोगं कृत्वा यः स्नाति सः यमलोकं न गच्छति, तस्य अलक्ष्मीपरिहारः अपि भवति इति विश्वसन्ति ।
